CELEX: 32017D0727
Language: hr
Date: 2017-03-23 00:00:00
Title: Provedbena odluka Komisije (EU) 2017/727 оd 23. ožujka 2017. o priznanju Crne Gore u skladu s Direktivom 2008/106/EZ Europskog parlamenta i Vijeća u pogledu sustava osposobljavanja pomoraca i izdavanja svjedodžbi pomorcima (priopćeno pod brojem dokumenta C(2017) 1815) (Tekst značajan za EGP. )

25.4.2017   
            
            
               HR
            
            
               Službeni list Europske unije
            
            
               L 107/31
            
         PROVEDBENA ODLUKA KOMISIJE (EU) 2017/727
   оd 23. ožujka 2017.
   o priznanju Crne Gore u skladu s Direktivom 2008/106/EZ Europskog parlamenta i Vijeća u pogledu sustava osposobljavanja pomoraca i izdavanja svjedodžbi pomorcima
   
      
         (priopćeno pod brojem dokumenta C(2017) 1815)
      
   
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Direktivu 2008/106/EZ Europskog parlamenta i Vijeća od 19. studenoga 2008. o minimalnoj razini osposobljavanja pomoraca (1), a posebno njezin članak 19. stavak 3.,
   budući da:
   
               (1)
            
            
               U skladu s Direktivom 2008/106/EZ države članice mogu odlučiti priznati odgovarajuće svjedodžbe pomoraca koje su izdale treće zemlje uz uvjet da Komisija priznaje predmetnu treću zemlju. Te treće zemlje moraju ispunjavati sve zahtjeve Konvencije Međunarodne pomorske organizacije o standardima osposobljavanja, izdavanju svjedodžbi i straži za pomorce iz 1978. (dalje u tekstu „Konvencija STCW”).
            
         
               (2)
            
            
               Dopisom od 29. ožujka 2011. Grčka je zatražila priznanje Crne Gore. Na temelju tog zahtjeva Komisija je kontaktirala s crnogorskim nadležnim tijelima kako bi izvršila procjenu crnogorskog sustava osposobljavanja i izdavanja svjedodžbi te provjerila ispunjava li Crna Gora sve zahtjeve Konvencije STCW i jesu li poduzete odgovarajuće mjere za sprečavanje prijevare u vezi sa svjedodžbama. Objašnjeno je da će se procjena temeljiti na rezultatima inspekcije za utvrđivanje činjenica koju će provesti stručnjaci Europske agencije za pomorsku sigurnost (dalje u tekstu „Agencija”).
            
         
               (3)
            
            
               Komisija je zatim provela procjenu sustava osposobljavanja i izdavanja svjedodžbi u Crnoj Gori koja se temeljila na rezultatima inspekcije iz veljače 2012. i imajući u vidu dobrovoljni plan korektivnih mjera koji su crnogorske vlasti predstavile u lipnju 2013.
            
         
               (4)
            
            
               Procjenom je utvrđeno nekoliko područja u kojima je potrebno odgovarajuće djelovanje crnogorskih tijela, uključujući nedostatke povezane s nacionalnim odredbama poput nepostojanja odredaba za kvalifikacije određenih kategorija instruktora, nedostatnim ili nepotpunim zahtjevima za izdavanje svjedodžbi, kao i postupcima osiguravanja kvalitete i programima osposobljavanja. Stoga je bila potrebna dodatna inspekcija koju je Agencija provela u ožujku 2015.
            
         
               (5)
            
            
               Nakon dodatne inspekcije crnogorske su vlasti u studenome 2015. predstavile ažurirani plan korektivnih mjera. Komisija je u svibnju 2016. uputila crnogorskim tijelima izvješće o procjeni na temelju rezultata inspekcije iz ožujka 2015. i imajući u vidu ažurirani plan korektivnih mjera te je zatražila dodatna objašnjenja, koja su crnogorska tijela pružila u srpnju, rujnu i listopadu 2016.
            
         
               (6)
            
            
               Na temelju svih prikupljenih informacija moguće je zaključiti da su crnogorska tijela poduzela mjere za usklađivanje cnogorskog sustava osposobljavanja pomoraca i izdavanja svjedodžbi pomorcima sa zahtjevima Konvencije STCW, uključujući odredbe o odgovarajućim dokumentima s dokazima.
            
         
               (7)
            
            
               Konkretno, Crna Gora je donijela nove propise kojima se rješavaju nedostaci u nacionalnim odredbama i osuvremenila postupke osiguravanja kvalitete u upravnim tijelima i obrazovnim ustanovama u sektoru pomorstva, kao i kurikulume i programe osposobljavanja u tim ustanovama.
            
         
               (8)
            
            
               Konačni je rezultat procjene da Crna Gora ispunjava zahtjeve Konvencije STCW te da je ta zemlja poduzela odgovarajuće mjere za sprečavanje prijevara u vezi sa svjedodžbama.
            
         
               (9)
            
            
               Državama članicama dostavljeno je izvješće o rezultatima procjene.
            
         
               (10)
            
            
               Mjere predviđene ovom Odlukom u skladu su s mišljenjem Odbora za sigurnost na moru i sprečavanje onečišćenja s brodova,
            
         DONIJELA JE OVU ODLUKU:
   Članak 1.
   Za potrebe članka 19. Direktive 2008/106/EZ Crna Gora je priznata u pogledu sustava osposobljavanja pomoraca i izdavanja svjedodžbi pomorcima.
   Članak 2.
   Ova je Odluka upućena državama članicama.
   
      Sastavljeno u Bruxellesu 23. ožujka 2017.
      
         
            Za Komisiju
         
         Violeta BULC
         
            Članica Komisije
         
      
   
   
      (1)  SL L 323, 3.12.2008., str. 33.